Všeobecne záväzné nariadenie

**č. 1 /2017**

**o ustanovení miestneho poplatku za rozvoj**

**§ 1**

**Úvodné ustanovenia**

1. Obec Štvrtok na svojom území ustanovuje miestny poplatok za rozvoj (v ďalšom texte iba „poplatok“), a to v sadzbách a za podmienok, ako je určené v tomto VZN.
2. Účelom tohto VZN je určiť sadzby poplatku pre jednotlivé stavby v členení podľa tohto VZN. Toto VZN sa týka stanovenia sadzieb poplatku, ktorému podlieha pozemná stavba na území obce Štvrtok, ak na ňu bolo vydané právoplatné stavebné povolenie,  bola ohlásená stavebnému úradu, bolo na ňu vydané rozhodnutie o povolení zmeny stavby pred jej dokončením alebo ktorá bola dodatočne povolená a zároveň nie je oslobodená od tohto poplatku.

**§ 2**

**Poplatník a základ poplatku**

1. Poplatníkom je na účely tohto VZN fyzická osoba alebo právnická osoba, ktorej bolo vydané ako stavebníkovi stavebné povolenie, rozhodnutie o povolení zmeny stavby pred jej dokončením, rozhodnutie o dodatočnom povolení stavby alebo ktorá ako stavebník ohlásila stavbu stavebnému úradu.
2. Základom poplatku je výmera nadzemnej časti podlahovej plochy realizovanej stavby uvedená v m2, pričom ak má nadzemná časť viac miestností, základom poplatku je súčet výmery všetkých miestností, ktoré sa nachádzajú v nadzemných podlažiach stavby. Nadzemné podlažie stavby je pre účely tohto VZN každé podlažie, ktoré nemá úroveň podlahy alebo jej časť nižšie než 0,80 m pod najvyšším bodom priľahlého terénu v pásme širokom 5,00 m po obvode stavby.

**§ 3**

**Sadzby poplatku**

Obec Štvrtok ustanovuje nasledovné sadzby poplatku v členení podľa stavieb:

1. na bývanie – **výška sadzby 10 EUR za každý aj začatý m2**  obytnej plochy
2. stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu – **výška sadzby 15 EUR za každý aj začatý m2,**
3. priemyselné stavby a stavby využívané na skladovanie vrátane stavieb na vlastnú administratívu – **výška sadzby 15 EUR za každý aj začatý m2,**
4. stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou – **výška sadzby 18 EUR za každý aj začatý m2** a
5. ostatné stavby – **výška sadzby 13 EUR za každý aj začatý m2.**

**§ 4**

**Výpočet poplatku a jeho platenie**

1. Poplatok sa vypočíta ako súčin základu uvedeného v § 2 ods. 2 tohto VZN zníženého o 60 m2, ak zákon neurčuje inak, a sadzby uvedenej v § 3 tohto VZN, pričom sa musí aplikovať tá sadzba, ktorá je stanovená pre daný druh stavby. Poplatok sa vypočítava podľa sadzby platnej v deň, kedy vznikla poplatková povinnosť. Výška poplatku sa zaokrúhľuje na eurocenty smerom nadol.
2. Výšku poplatku určí obec Štvrtok vo svojom rozhodnutí, ktoré sa doručuje stavebníkovi. Vyrubený poplatok je stavebník povinný uhradiť do 15 dní odo dňa nadobudnutia právoplatnosti rozhodnutia, ktorým bol poplatok určený a vyrubený.
3. Každý stavebník môže požiadať o určenie platenia poplatku v splátkach, pričom o vyhovení alebo nevyhovení takejto žiadosti rozhoduje obec Štvrtok.

**§ 5**

**Spoločné a záverečné ustanovenia**

1. Toto všeobecne záväzné nariadenie schválilo Obecné zastupiteľstvo obce Štvrtok dňa 4.7.2017 uznesením č. 84/2017
2. Toto VZN nadobúda účinnosť 19.7.2017.

Pavol Habdák

Starosta obce Štvrtok

Návrh tohto VZN bol zverejnený jeho vyvesením na úradnej tabuli obce Štvrtok a na internetovej stránke obce Štvrtok od 15.6.2017 do 4.7.2017.